Լյուչիա Բոզե

Լյուչիա Բոզե (, իսկական անունը` Լյուչիա Բորլոնի, , ), իտալացի դերասանուհի, որը հանրաճանաչ է դարձել 1950-ական թվականներին` իտալական նեոռեալիզմի ժամանակաշրջանում։

Կենսագրություն 
Լյուչիա Բոզեն պատանեկության տարիներին Միլանում աշխատել է որպես հացթուխ։ 1947 թվականին մասնակցել է «Միս Իտալիա» գեղեցկության մրցույթին և դարձել է հաղթող։ Այդ մրցույթին մասնակցել են նաև Ջինա Լոլոբրիջիդան, Սիլվանա Մանգանոն, Ջաննա Մարիա Կանալեն և Էլեոնորա Ռոսսի Դրագոն։

Լյուչիա Բոզեն առաջին անգամ հանդես է եկել Ջուզեպպե դե Սանտիսի կողմից 1950 թվականին նկարահանված «Չկա խաղաղություն ձիթենիների ներքո» ֆիլմում։ Նույն թվականին նա նկարահանվել է Միքելանջելո Անտոնիոնիի «Մի սիրո ժամանակագրություն» կինոնկարում։ 1953 թվականին Անտոնիոնին նրան կրկին հրավիրեց` այս անգամ «Տիկինը` առանց կամելիաների» ֆիլմում նկարահանվելու համար։ Հետագա տարիներին Լյուչիա Բոզեն նկարահանվել է «Սիրո գիշեր» (1954), «Կախարդական գյուղը» (1955), «Հեծանվորդի մահը» (1955), «Ջախջախվածները» (1955), «Սիրո սիմֆոնիան» (1956) և այլ ֆիլմերում։ Այդ ժամանակաշրջանի վերջին ֆիլմը, որում խաղացել է Լյուչիա Բոզեն, Ժան Կոկտոյի «Օրփեոսի կտակը» (1960) կինոնկարն էր։ Ամուսնությունից հետո նա լքեց կինոնկարահանման հրապարակը և իրեն նվիրեց իր երեխաների խնամքին։

Կրկին կինոնկարահանման հրապարակ վերադարձավ 1960-ական թվականների վերջին և նկարահանվեց Ֆեդերիկո Ֆելինիի «Սատիրիկոն» (1969) և Տավիանի եղբայրների «Կարիճի նշանի ներքո» (1969) կինոնկարներում։ Այդ տարիների նրա ֆիլմերից են «Մենք քարից չենք» (1968), «Նոկտյուրն 29» (1968), «Ինչ-որ բան թաքնվում է խավարում» (1971), «Հյուրը» (1971), «Աղավնիների տունը» (1972), «Նատալի Գրանժե» (1972), «Արյունոտ հանդես» (1973), «Արյան բծեր նոր ավտոմեքենայի վրա» (1975) և այլն։ Լյուչիա Բոզեն ոչ մեծ դերերով հաճախ հայտնվում է Մարգերիտ Դյուրասի, Ժաննա Մորոյի, Լիլիանա Կավանիի, Պեդրո Ալմոդովարի, Ֆրանչեսկո Ռոզիի, Ագուստի Վիլյարոնգայի և այլոց ֆիլմերում։

Անձնական կյանքը 
Լյուչիա Բոզեն 1956 թվականին ամուսնացել է իսպանացի ցլամարտիկ Լուիս Միգել Դոմինգինի հետ։ Նրանք ունեցել են մեկ որդի և երկու դուստր։ Որդին իսպանացի երգիչ և դերասան Միգել Բոզեն է, դուստրերը` դերասանուհիներ Պաոլա Դոմինգինը և Լյուչիա Բոզե-կրտսերը։ Լյուչիա Բոզեի թոռնուհին մոդել, երգչուհի և դերասանուհի Բիմբա Բոզեն է։

Լյուչիա Բոզեն մահացել է 2020 թվականի մարտի 23-ին Սեգովիայում՝ COVID-19 կորոնավիրուսի հետևանքով առաջացած թոքաբորբից։

Մասնակի ֆիլմագրությունը

Ծանոթագրություններ 

Իտալացի դերասանուհիներ
Իտալացի մոդելներ
COVID-19-ից մահացածներ
Իտալացի կինոդերասանուհիներ
Գեղեցկության մրցույթի հաղթողներ